九日度折嶺
作者：周紫芝
朝代：宋

paragraphs: 脩途苦悠悠，行邁日靡靡。
間道避羣兇，弛擔倦行李。
重岡頗峻極，一上三十里。
荆榛塞舊蹊，設險防賊軌。
鑿空破狼石，猿徑僅容趾。
俯身視懸崖，駭汗如流水。
回首問僕夫，倉皇謀進止。
鄧公固忠臣，王陽真孝子。
經營能幾何，蹈歷乃至爾。
佳晨懷故鄉，絕頂步屐齒。
醉帽落清樽，浮香嚼金蕊。
歲事行晏陰，四郊復多壘。
浩歌歸去來，吾行且安竢。